– Я ўпершыню прымаў удзел у маштабнай сустрэчы ідэалагічнага актыву краіны. Лічу, што пытанні, якія склалі праграму, з’яўляюцца сёння найбольш актуальнымі для нашага грамадства. Моладзь – заўтрашні дзень дзяржавы. Таму на ўсіх узроўнях неабходна пільна сачыць за тым, чым жывуць юныя грамадзяне, аказваць ім усебаковую падтрымку, даваць магчымасць развівацца, удасканальваць здольнасці, лідарскія якасці. Асабіста мяне ўразіла работа “БелАЗа”. Намеснік па ідэалагічнай рабоце прадпрыемства яскрава прадставіў просты і няпросты адначасова алгарытм работы з маладымі кадрамі. Ён адзначыў, што з будучымі работнікамі патрэбна пачынаць працаваць тады, калі яны яшчэ вучацца ў школе, – знаёміцца, ладзіць сумесныя мерапрыемствы, дапамагаць з набыццём прафесіі. Пасля, калі патэнцыяльныя кадры ўжо стануць членамі калектыву, адзначаць дні нараджэння, ладзіць провады ў армію, сустракаць са службы, гуляць вяселлі, дапамагаць гадаваць дзяцей. Хлопцы і дзяўчаты павінны адчуваць: яны патрэбны і могуць разлічваць на дапамогу. Гэта стымулюе добрасумленна працаваць, прасоўвацца па кар’ернай лесвіцы, годна наладжваць асабістае жыццё. У бліжэйшы час мы таксама будзем надаваць больш увагі кантролю за працаўладкаваннем моладзі. Для гэтага плануем стварыць базы даных аб працоўных месцах і тых, хто не працаўладкаваны. Думаем праводзіць кірмашы вакансій, магчыма, арганізуем браніраванне працоўных месцаў для юнакоў і дзяўчат, што набылі прафесіі ці жадаюць іх набыць без адрыву ад вытворчасці.